**Singurătate**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Singurătate

Cât cerul milostiv s-a îndurat

Sub slava lui întreg a mă primi

Mi-a fost, atât, pe lume dat

Alăturea de suferinzi trăi.

Purtat-am, robit de-nduioșare,

A suferinței lor gigantică povară

Cea mai firească condamnare

Răsplata cea fatală.

De maladii grozave hăituiți

Zdrobiți de-al țării dor

Sau inși cu fericire amăgiți

În ochii tuturora vise mor.

Între atâtea jeluiri aprinse

De groaza uneia umanitatea

Speranței candela i-o stinse

Nu e durere ca singurătatea.

Bolnavii toți și-acceptă chinul

Primesc a suferi de toate

Orice dar nu surghiunul

Orice dar nu singurătate.